**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.08.2018, ora 08.00 – 27.08.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.08.2018, ora 7.00**

**RÂURI**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 26.08.2018, ora 12.45, o **ATENŢIONARE HIDROLOGICĂ – COD GALBEN**, valabilă în intervalul 26*.08.2018, ora 18:00 – 28.08.2018, ora 10:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice menţionate, **cu posibile depăşiri ale COTELOR DE ATENŢIE**, în care se precizează următoarele:

**- COD GALBEN:**

 **„În intervalul 26.08.2018 ora 18:00 – 28.08.2018 ora 10:00** pe râurile din bazinele hidrografice: Crișul Alb – bazin superior și afluenți bazin mijlociu și inferior (judeţele: Hunedoara și Arad), Crişul Negru - bazin superior şi afluenţi bazin mijlociu şi inferior (judeţele: Bihor şi Arad), Arieș – bazin superior și afluenți bazin mijlociu și inferior (judeţele: Alba şi Cluj), Mureş – afluenţii aferenţi sectorului aval confluenţă Târnave (judeţele: Alba, Sibiu,  Hunedoara şi Arad), Bega Veche, Bega, Timiş – bazin superior amonte S.H. Lugoj, Pogăniș – bazin superior, Bȃrzava, Moravița, Caraș, Nera, Cerna (judeţele: Timiş, Caraș Severin, Mehedinți și Gorj), Desnățui şi Jiu – bazin superior și mijlociu (județele: Hunedoara, Gorj, Mehedinți și Dolj. **Fenomenele se pot produce cu probabilitate şi intensitate mai mare pe unele râuri mici din județele: Timiş, Caraș-Severin, Hunedoara şi Gorj***.*”

**Se menţionează că fenomenele hidrologice periculoase se pot produce şi pe afluenţi de grad inferior ai râurilor menţionate.**

Această **ATENŢIONARE HIDROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*-* ***Alba, Arad, Bihor, Caraş-Severin, Cluj, Dolj, Gorj, Hunedoara, Mehedinţi, Sibiu şi Timiş*** *(11 prefecturi) COD GALBEN*;

**Debitele au fost, în general staţionare**, exceptând râurile din bazinele hidrografice Vişeul, Someș, Crasna, Barcău, Crișul Negru, Suceava, Arieș, cursurile superioare ale Mureșului, Moldovei şi Bistriţei, cursul mijlociu al Mureșului, cursurile inferioare ale Crișului Repede și Crișului Alb unde au fost în creştere ca urmare a precipitaţiilor căzute în interval şi propagării.

Pe râurile din bazinele hidrografice Iza, Tur, Someșul Mic, Târnava Mică, Bega, Bega Veche, Timiș, Bârzava, bazinele superioare și mijloci ale Crișului Repede și Crișului Alb, pe cursul superior al Prutului şi pe cursul inferior al Mureşului, debitele au fost în uşoară scădere.

S-au înregistrat scurgeri pe versanți, torenți, pâraie și creșteri rapide de niveluri și debite pe unele râuri din nordul centrul şi sud-vestul țării, ca urmare a precipitaţiilor, sub formă de aversă şi mai importante cantitativ, căzute în interval.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Someșul Mic, Vedea, Prahova, Suceava, Moldova, pe cursurile superioare ale Oltului și pe unii afluenţi ai săi (Breaza, Arpaş, Cibin, Sadu, Lotru, Luncavăţ), pe cursurile superioare ale Bistriţei, Trotuşului şi pe cursurile mijlocii şi inferioare ale Mureșului, Begăi și Siretului şi pe unele râuri din Dobrogea și mai mici (10-30% din mediile multianuale lunare) pe râurile din bazinul Bârladului , Tur, Strei și pe afluenții Jijiei.

În interval au fost emise o **AVERTIZARE HIDROLOGICĂ** pentru fenomene hidrologice imediate și patru **ATENŢIONĂRI HIDROLOGICE** pentru fenomene hidrologice imediate.

Nivelurile pe râuri la staţiile hidrometrice se situează sub **COTELE DE ATENŢIE**.

Este în viguare **ATENȚIONAREA HIDROLOGICĂ NR 56** **din 26.08.2018**.

**Debitele vor fi, în general, în creștere, ca urmare a** precipitațiilor prognozate și propagării.

Sunt posibile scurgeri importante pe versanți, torenți, pâraie și creșteri rapide de niveluri și debite cu posibile efecte de inundații locale pe unele râuri din vestul, nord-vestul, estul și centrul țării precum și din zonele de munte ca urmare a precipitaţiilor, sub formă de aversă, prognozate.

Este în viguare **ATENȚIONAREA HIDROLOGICĂ NR 56** **din 26.08.2018**

**DUNĂRE**

**Debitul la intrarea în ţară** (secţiunea Baziaş) în intervalul 26-27.08.2018 **a fost staţionar, având valoarea de 2300 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** staţionar **(2300 m3/s).**

În aval de Porţile de Fier debitele vor fi staționare pe sectoarele Gruia – Bechet şi Hârșova – Galați, la Zimnicea și la Tulcea și în scădere pe sectoarele Corabia – Tr. Măgurele și Giurgiu – Cernavodă și la Isaccea.

**2.** **Situaţia meteorologică în intervalul 26.08.2018, ora 08.00 –27.08.2018, ora 06.00**

**Administraţia Naţională de Meteorologie (A.N.M.) a emis la data de 26.07.2018, la ora 10.00, o Atenţionare meteorologică nr. 60, cod Galben:**

**-COD GALBEN - În intervalul menționat vor fi perioade cu instabilitate atmosferică accentuată în Banat, Crișana, Maramureș, Transilvania și local în Oltenia și în zona de munte. Aceasta se va manifesta prin averse ce vor avea și caracter torențial, frecvente descărcări electrice, intensificări ale vântului cu aspect de vijelie și izolat căderi de grindină.**

**În intervale scurte de timp sau prin acumulare, cantitățile de apă vor depăși 20...25 l/mp și izolat 40...60 l/mp*.***

Atenţionarea cod Galben a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:*

- *Alba, Arad, Argeş, Bihor, Bistriţa-Năsăud, Braşov, Caraş-Severin, Cluj, Covasna, Dâmboviţa, Dolj, Gorj, Harghita, Hunedoara, Maramureş, Mehedinţi, Mureş, Neamţ, Prahova, Sălaj, Satu Mare, Sibiu, Suceava, Timiş şi Vâlcea (25 prefecturi)- COD GALBEN;*

**În ţară,** vremea a devenit instabilă în vestul, centrul și nordul țării, unde, mai ales în a doua parte a zilei, s-au semnalat înnorări temporar accentuate, averse ce au avut și caracter torențial, descărcări electrice, precum și intensificări de scurtă durată ale vântului care, pe raza localităţii Gurahonț (jud. Arad), au luat aspect de vijelie. Cantitățile de apă căzute în intervale scurte de timp au depășit local 15...20 l/mp, iar izolat 50...60 l/mp (până la 67,6 l/mp la Gilău, jud. Cluj). Noaptea, instabilitatea atmosferică s-a accentuat și în Oltenia, unde astfel de fenomene s-au semnalat local, mai ales în jumătatea vestică a regiunii. În zona de munte, punctiform, s-au confirmat căderi de grindină (Păltiniș). În sudul și sud-estul țării, vremea s-a menținut călduroasă, izolat caniculară la amiază, când *indicele temperatură-umezeală a atins pragul critic de 80 de unități al disconfortului termic local în Oltenia, mai ales în sudul regiunii, precum și în sudul și centrul Munteniei, iar izolat, în Lunca Dunării, acest prag a fost depășit ușor.* Temperaturile maxime au fost cuprinse între 24 de grade la Oradea și Sânnicolau Mare și 36 de grade la Bechet, iar la ora 06.00 se înregistrau valori termice cuprinse intre 12 grade la Joseni și Toplița și 23 de grade la Constanța-Dig.

**Observație:** De ieri dimineață, de la ora 06.00, au fost în vigoare **7 averizări cod portocaliu** și 3 atenționări cod galben, emise precum urmează:
- **câte 1 avertizare cod portocaliu** și 1 atenționare cod galben emise de SRPV Bacău, SRPV Cluj-Napoca și SRPV Sibiu;
- **4 averizări cod portocaliu** emise de SRPV Timișoara*.*

**La Bucureşti,** vremea s-a menținut călduroasă, caniculară la amiază, când, î*n centrul orașului, indicele temperatură-umezeală (ITU) a atins pragul critic de 80 de unități al disconfortului termic.* Cerul a fost variabil, mai mult senin dimineața și noaptea, iar vântul a suflat slab până la moderat. Temperatura maximă a fost de 33 de grade la Afumați și Băneasa și 35 de grade la Filaret, iar la ora 06.00 se înregistrau 18 grade la Afumați și 19 grade la Filaret și Băneasa*.*

**3. Prognoza meteorologică în intervalul 27.08.2018, ora 08.00 –28.08.2018, ora 08.00**

**În ţară,** în jumătatea de vest a țării, precum și la munte, vremea va fi în general instabilă și se va răcori, temporar vor fi înnorări mai accentuate, averse ce vor avea și caracter torențial, descărcări electrice, intensificări de scurtă durată ale vântului și, izolat, posibil, grindină. În celelalte regiuni, vremea va fi călduroasă, iar disconfortul termic se va menține ridicat, astfel încât, în sud-estul țării, indicele temperatură-umezeală (ITU) va mai atinge izolat pragul critic de 80 de unități. În est și sud-est, cerul va fi variabil, iar fenomenele asociate instabilității atmosferice se vor semnala pe arii restrânse, mai ales la deal, cu precădere după-amiaza. Cantitățile de apă vor mai depăși izolat 40...50 l/mp, îndeosebi în zona de munte. Temperaturile maxime se vor încadra între 21...22 de grade în Banat și 34 de grade în Muntenia, iar cele minime vor fi cuprinse între 13 grade în depresiuni și 23 de grade pe litoral.

**La Bucureşti,** vremea va fi în continuare călduroasă, iar disconfortul termic se va menține ridicat. Cerul va fi variabil, iar seara și noaptea, trecător, înnorările vor fi mai accentuate și sunt posibile ploi slabe de scurtă durată, descărcări electrice și unele intensificări ale vântului. Temperatura maximă va fi de 33...34 de grade, iar cea minimă va fi de 18...20 de grade.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**ABA Mures** informează că **la data de 26.08.2018, ora 22.00, staţia de epurare de la Săuleşti, jud. Hunedoara, aparţinând SC ApaProd SA Simeria, deversează direct în cursul de apă local, râul Mureş,** ape uzate menajere, colectate din sistemul de canalizare al localităţii Simeria, ca urmare a precipitaţiilor abundente care au determinat creşterea debitelor de apa pluviala colectată. Se va reveni cu informaţii suplimentare.

**ABA Jiu Craiova, GNM CJ Dolj şi APM Dolj** revin cu informaţii referitoare la incidentul de la 12.08.2018, ora 10.00, prin care un tren transport marfă a deraiat pe linia C.F., magistrala Bucureşti - Craiova, în zona podului C.F. din localitatea Cârcea, jud.Dolj, pe sensul de deplasare spre Craiova – vagoane din care se scurgea biodiesel:

- s-a continuat pe tot parcursul zilei de 25.08.2018 şi se continuă de A.B.A. Jiu monitorizarea şi acţiunea de pompare a apei clare, curate, din groapa săpată, impermeabilizată cu geotextil, la punctul de la Preajba şi dirijarea acesteia în aval.

- În acelaşi timp, apa din acumulare este pompată spre aval, astfel încât să existe posibilitatea preluării apelor încărcate cu biodiesel (ca urmare a lucrărilor susţinute de realizare a platformei pe care va fi amplasată macaraua şi devierea apelor izvorului „Cişmeaua” înspre pila dinspre malul stâng al văii la Cârcea, biodieselul existent pe vegetaţie este antrenat în apă).

- S-a administrat soluţie de neutralizare a biodieselului (spumă) pe sectorul situat între podul de cale ferată de la Cârcea până la podul rutier de pe DN Craiova – Caracal şi material absorbant amonte baraj Preajba, pentru neutralizarea biodieselului care se mai strânsese în ochiurile de apă.

- La acţiune participă 6 salariaţi ai A.B.A. Jiu (4 agenti hidrotehnici, un şef de Formaţie şi Inginerul sef al S.G.A. Dolj), aceştia intervenind cu un buldoexcavator, un autocamion, o autoutilitară şi un autoturism de teren.

- GFR, prin firma de construcţii, a continuat pe tot parcursul zilei de 25.08.2018, lucrările de amenajare, sub podul de cale ferată de la Cârcea, a platformei necesară amplasării macaralei de 600 to în vederea îndepartării vagoanelor căzute în râpă.

- Se acţionează în continuare, monitorizându-se tot sectorul cuprins între aval pod CF Carcea şi amonte Preajba.

Se va reveni cu informaţii suplimentare.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 23.08.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Constanţa** informează telefonic despre **izbucnirea unor incendii, în jud. Constanţa la data de 26.08.2018:**

- un incendiu de vegetaţie uscată în mun. Constanţa, str. Industrială, pe cca. 300 mp, stins la ora 17.30.

- un incendiu vegetaţie uscată a avut loc în loc. Năvodari, zona Peninsula, pe cca. 400 mp, stins la ora 16,30.

**- un incendiu de deşeuri menajere şi vegetaţie uscată, pe aproximativ 2000 mp în loc. Comana lângă silozul din localitate, la ora 12.10**.

- un incendiu de vegetaţie lângă loc. Eforie Nord, ieşirea spre Techirghiol, la orele 21.00, care a fost stins la ora 21.30.

Reprezentanţii ISU Dobrogea au intevenit operativ iar incendiile au fost lichidate.

**2. În domeniul solului şi vegetaţiei**

**ABA Buzău Ialomiţa, GNM CJ Brăila** şi **APM Brăila** informează despre **o poluare accidentală cu ţiţei, a solului, 900 mp sol în zona Oprişeneşti, Cireşu, jud. Brăila, la data de 26.08.2018, ora 09.00**, din cauza unui atac în vederea sustragerii frauduloase de produse petroliere dintr-o conductă de transport ţiţei a SC CONPET SA. Reprezentanţii SGA Brăila vor face cercetări la faţa locului.

**GNM CJ Timiş** informează telefonic că **în cursul nopţii de 25-26.08.2018, IPJ TIMIS Secţia 2 a identificat în incinta Ştrand Termal din Timişoara 2 cetateni ce deţineau un pui de leu, pe care intenţionau să îl comercializeze. Din declaraţii rezultă că l-au adus de la Iliseşti-Suceava, nu deţineau niciun document de provenienţă. Puiul de leu (avea aprox 2-3 săptămâni)** a fost ridicat de IPJ şi predat la grădina zoo din Timişoara. Comisarii GNM CJ Timiş au aplicat sancţiune cf Oug 57/2007 raportat la Regulament Cites. S-a contactat GNM CJ Suceava care a spus că va face verificari la Iliseşti în cursul zilei de mâine.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 25.08.2018 - 26.08.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**